บลจ.ยูโอบีมั่นใจหุ้นไม่หลุด700
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

มองการเมืองฉุดตลาดหุ้นชั่วคราว
ออกกองทุนสไตรค์ไชน่า2ขายวันนี้
โพสต์ทูเดย์ — บลจ.ยูโอบี มองการเมืองทุบหุ้นชั่วคราว มั่นใจพื้นฐานแกร่ง การเมืองสงบต่างชาติลุยซื้อต่อ จังหวะขายกองทุนจีนเป้ากำไร 10% ใน 2 ปี 
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ประเทศไทย) เปิดเผยว่า ปัญหาการเมืองของไทยเป็นปัจจัยที่กระทบตลาดหุ้นชั่วคราว จึงเชื่อว่าดัชนีไม่น่าจะต่ำกว่า 700 จุด และยังคงเป้าหมายปลายปีนี้ที่ 850 จุด เช่นเดิม ดังนั้นหากราคาหุ้นปรับตัวลงมองว่าเป็นโอกาสทยอยสะสมหุ้น 
“ผลประกอบการของบริษัทจดทะเบียนยังเติบโตต่อเนื่อง โดยหลายบริษัทยังมีกำไรดี เช่น พลังงาน ธนาคารพาณิชย์ ดังนั้นนักลงทุนต้องเลือกหุ้นที่ได้รับผลกระทบน้อยจากการเมือง” นายวนา กล่าว
สำหรับกองทุนหุ้นของบริษัทได้ทยอยซื้อหุ้นตลอดเวลาเมื่อเห็นว่าราคาหุ้นลงต่ำกว่าพื้นฐานมากๆ โดยจะแบ่งเงินลงทุน 1015% ของพอร์ต รอจังหวะซื้อหุ้นเพื่อลงทุนระยะสั้น เนื่องจากตลาดหุ้นแกว่งตัวมาก จึงเป็นโอกาสหากำไร
นอกจากนี้ ประเมินว่าแรงซื้อจากนักลงทุนต่างชาติน่าจะยังมีอยู่ โดยเฉพาะตลาดหุ้นเอเชียและตลาดหุ้นเกิดใหม่ หากประเด็นการเมืองมีทิศทางที่ดีขึ้น การชุมนุมจบลงด้วยดี หุ้นก็พร้อมที่จะปรับตัวขึ้น เนื่องจากสัดส่วนราคาต่อกำไร (พี/อี) ตลาดหุ้นไทยยังถูกกว่าภูมิภาค เพียงแต่การเมืองทำให้ความน่าสนใจหุ้นลดลงบ้าง 
“พอหุ้นลงมากๆ และดัชนีลงไปแตะ 700 ต้นๆ ก็มีแรงซื้อกลับเข้ามา อาจมองว่าราคาหุ้นต่ำเกินมูลค่าที่แท้จริง รวมถึงนักลงทุนสถาบันบางแห่งอาจเข้าซื้อหุ้นไม่ทันในรอบที่หุ้นขึ้นแรง จึงเข้ามารอบนี้เมื่อหุ้นปรับตัวลดลง” นายวนา กล่าว
ขณะที่ธนาคารยูโอบี สิงคโปร์ ซึ่งเป็นบริษัทแม่ก็เป็นห่วงสถานการณ์ทางการเมืองในไทย เพราะทำให้ความน่าสนใจของหุ้นไทยน้อยลง จึงต้องรอให้สถานการณ์ดีขึ้น 
อย่างไรก็ตาม บริษัทได้ออกกองทุนเปิดยูโอบี ซุปเปอร์ สไตรค์ ไชน่า 2 เพื่อเป็นทางเลือกในการหาโอกาสหากำไรจากการเติบโตของเศรษฐกิจจีน ในจังหวะที่ราคาหุ้นจีนปรับตัวลดลงจึงเป็นโอกาสลงทุน โดยบริษัทจะเปิดขายกองทุนครั้งแรกและครั้งเดียววันที่ 2330 เม.ย. 2553 มูลค่าโครงการ 1,000 ล้านบาท อายุโครงการประมาณ 2 ปี โดยมีโอกาสเลิกกองทุนก่อนครบกำหนดหากนักลงทุนได้รับผลตอบแทนขั้นต่ำ 10% ในปีแรก
สำหรับกองทุนนี้จะลงทุนผ่านกองทุนหลักต่างประเทศ คือ iShares FTSE/ Xinhua A50 China Index ETF ซึ่งเป็นกองทุนประเภท Exchange Traded Fund (ETF) อ้างอิงกับดัชนีหุ้นจีน FTSE/Xinhua A50 China ซึ่งเป็นดัชนีที่ประกอบด้วยหุ้นในตลาดเซี่ยงไฮ้และเสิ่นเจิ้นที่มีมูลค่าตลาดสูงทั้งหมด 50 หลักทรัพย์ และกองทุนหลักมีสภาพคล่องสูง
“ถือเป็นกองทุนยูโอบี ซุปเปอร์ สไตรค์ ไชน่า กองที่ 2 ซึ่งกองแรกเปิดขายไปก่อนหน้านี้มีเงินลงทุน 27 ล้านบาท โดยนโยบายลงทุนเหมือนกัน ต่างกันที่อายุเพียง 1 ปี เป้ากำไร 10%”นายวนา กล่าว